Foto: Getty

MUENCHENSKA policija razotkrila je i najvećim dijelom uhitila međunarodnu bandu provalnika kojom je upravljano iz Hrvatske, priopćeno je u Muenchenu.

"U Muenchenu je dosad uhićeno 20 provalnika, a od četiri osobe za koje se sumnja da su vođe bande dvojica su još početkom svibnja u suradnji s hrvatskom policijom uhićena u blizini Zagreba", rekao je Reinhold Bergmann, voditelj odjela za borbu protiv međunarodnih provalničkih bandi na konferenciji za tisak.

Pronađen nakit i gotovina u vrijednosti od oko 100 tisuća eura

Tom prilikom je u "dvije vile u blizini Zagreba" pronađen nakit i gotovina u vrijednosti od oko 100.000 eura.

"Ukradeni novac očito odlazi u Hrvatsku. Radi se o vilama u mramoru. Ljudi koje smo tamo zatekli nemaju zaposlenje", rekao je Bergmann.

Provalnička grupa ima oko 500 članova



Njemački istražitelji procjenjuju da provalničkoj grupi pripada i do 500 članova koji su međusobno u rodu i ne djeluju samo u Njemačkoj, nego i u Belgiji, Francuskoj, Španjolskoj i Italiji.

"Ovo je samo jedan krak hobotnice, smatramo da ih ima 20 do 30", rekao je Bergmann. On je rekao kako istražitelji polaze od toga da je ova banda za vrijeme svog boravka u Njemačkoj bila odgovorna za svaku petu provalu.

Tekst se nastavlja ispod oglasa

Provaljuju uglavnom maloljetnice

"Klan je jasno hijerarhijski strukturiran: na vrhu su u inozemstvu oni koji upravljaju ukradenom robom i koji upravljaju akcijama, ispod njih su osobe koje raspolažu stanovima u zemljama u kojima se vrše provale, ispod njih su logističari koji se brinu za prijevoz, a na dnu su sami provalnici, pri čemu se uglavnom radi o maloljetnicama", priopćila je policija.

Državna odvjetnica Anne Leiding govori o dobroj organiziranosti klana koji se očito ovim poslom bavi u više generacija.

Trguju djevojčicama i imaju spremne odvjetnike



"Sve je izvrsno strukturirano, spremni su i odvjetnici, a skrbi se i za one koji završe u zatvoru", rekla je Leiding.

Policija u Muenchenu svjedoči i o praksi "posuđivanja" djevojčica između pojedinih dijelova klanova, ali i o svojevrsnoj "trgovini".

"Za udaju djevojčica koje su se pokazale posebno umješnima u provalama, dijelovi obitelji drugima unutar klana plaćaju i šestoznamenkaste iznose", rekao je Bergmann.

Broj provala u Njemačkoj posljednjih je godina u drastičnom porastu, a bezuspješna borba policije protiv provalničkih bandi je sve više i tema predizbornih kampanja, kao što je to bio slučaj s nedavnim izborima u saveznoj državi Sjevernoj-Rajni Vestfaliji.